***1 db határozati javaslat***

**Magyarországi Romák Országos Önkormányzat Közgyűlésének**

**2026. január 30-án tartandó nyílt ülésére**

**ELŐTERJESZTÉS**

**Előterjesztő**: Aba-Horváth István

**Tárgy**: **Felhatalmazás a tankerületi központok által tervezett fenntartói döntésekkel összefüggő véleményalkotás, valamint egyéb döntési feladatok ellátásával kapcsolatban**

**Iktatószám**: ……………………...…/2026.

**Mellékletek**: -

**Előterjesztést készítette**: Aba-Horváth István

**Véleményező bizottság: - Bizottsági elnök: -**

**Egyéb véleményező szerv: -**

**Törvényességi véleményezésre benyújtás időpontja:** ………………………………..

**Törvényességi ellenőrzést végezte:**

**Látta:**

**Egyéb meghívottak:** -

**NYILVÁNOS ÜLÉS / ZÁRT ÜLÉS**

**Tisztelt Közgyűlés!**

A nemzeti köznevelésről szóló 2011. évi CXC. törvény (a továbbiakban: Nkt.) a fenntartói feladatok ellátásával összefüggésben előírja, hogy a tankerületek által fenntartott intézményekben meghozott döntésekhez kapcsolódóan – amennyiben nemzetiségi oktatás is folyik – egyes döntések meghozatala előtt egyeztetni szükséges az érintett nemzetiségi önkormányzattal. Ezek a kérdések az alábbiak:

A fenntartó

1. a köznevelési intézmény megszüntetésével,
2. **átszervezésével,**
3. feladatának megváltoztatásával,
4. nevének megállapításával,
5. összefüggő döntése vagy véleményének kialakítása előtt beszerzi a (4) bekezdésben foglaltak véleményét.

A fenntartó döntése előtt ki kell kérni:

e) a nemzetiségi nevelés-oktatásban részt vevő intézmény esetén – ha nem rendelkezik egyetértési joggal – a települési nemzetiségi önkormányzat, **érintett települési nemzetiségi önkormányzat hiányában az érintett területi, ennek hiányában az országos nemzetiségi önkormányzat,** ennek hiányában az adott nemzetiség helyi egyesületeinek,

véleményét.

(4a) A települési nemzetiségi önkormányzat, ennek hiányában az érintett országos nemzetiségi önkormányzat a nemzetiségi nevelés-oktatásban részt vevő intézmény igazgatójának megbízásával és megbízása visszavonásával kapcsolatos véleményezési jogának kikérésére a (4) bekezdés alkalmazandó. (Nkt. 83. § (3)-(4) bekezdések)

Az Nkt. 84. § (9**)** szakasza szerint a települési önkormányzat, az állami fenntartó a nemzetiségek jogairól szóló törvény szerinti nemzetiségi köznevelési intézmény

1. létesítésével, megszüntetésével, átszervezésével, nevének megállapításával,
2. költségvetésének meghatározásával és módosításával,
3. igazgatójának megbízásával, megbízásának visszavonásával

összefüggő döntéséhez, véleményéhez beszerzi az érintett települési nemzetiségi önkormányzat, térségi feladatot ellátó intézmény esetében a területi nemzetiségi önkormányzat, országos feladatot ellátó köznevelési intézmény esetében az országos nemzetiségi önkormányzat egyetértését. Többcélú köznevelési intézményben, valamint ha a nevelési-oktatási intézménynek több tagintézménye, több intézményegysége van, akkor több tagintézmény esetén tagintézményenként, több intézményegység esetén intézményegységenként kell vizsgálni azt, hogy szerepel-e a nemzetiségi nevelés-oktatás az alapító okiratban vagy a szakmai alapdokumentumban, továbbá azt, hogy a tagintézmény, intézményegység a nemzetiségi nevelési-oktatási feladatot ténylegesen ellátja-e, továbbá a nemzetiségi nevelésben, oktatásban résztvevő gyermekek, tanulók arányát. Ha a tagintézményben vagy intézményegységben folyó nevelés-oktatás megfelel e feltételeknek, akkor az érintett nemzetiségi önkormányzatot az adott tagintézményre, intézményegységre vonatkozóan az *a)–c)* pontban felsorolt döntések meghozatala során egyetértési jog illeti meg.

**Érintett települési nemzetiségi önkormányzat hiányában az érintett területi, ennek hiányában az országos nemzetiségi önkormányzat véleményét kell kikérni.** Mivel a fenntartó - tankerületi központ esetében a köznevelésért felelős miniszter legkésőbb az intézkedés tervezett végrehajtása éve májusának utolsó munkanapjáig hozhat döntést – fenti ügyekben, továbbá az eljárás részeként megkeresés érkezhet január-február hónapban érintett fenti témákban a Magyarországi Romák Országos Önkormányzatához.

A nemzetiségek jogairól szóló 2011. évi CLXXIX. törvény 27.§-a szerint, ha jogszabály a nemzetiségi önkormányzat részére valamely döntés meghozatalánál a közneveléssel kapcsolatos ügyben véleményezési vagy egyetértési jogot biztosít, a nyilatkozat megtételére – jogszabály eltérő rendelkezésének hiányában – harminc nap áll rendelkezésre. A határidő – bármely fél másik félhez intézett nyilatkozata alapján – egy alkalommal további tizenöt nappal meghosszabbodik. A határidő jogvesztő.

Amennyiben az érintett időszakban a Közgyűlés nem összehívható, szükséges, hogy a Közgyűlés felhatalmazza az Elnököt, hogy szakmai dokumentumok alapján véleményt formáljon és azt az érintetteknek határidőn belül megküldje, melyről a Közgyűlést következő ülésén tájékoztassa. A tanévhez kapcsolódó egyéb feladatok határidőre történő ellátása során szükséges még, hogy az Elnök felhatalmazást kapjon az alábbi működéssel összefüggő kérdésekben, amennyiben a határidő nem teszi lehetővé közgyűlés összehívását, a jóváhagyásról pedig utólag tájékoztassa a Közgyűlést:

* Tantárgyfelosztások jóváhagyása,
* Éves munkatervek jóváhagyása,
* Pedagógus továbbképzési intézményi program jóváhagyása.

Kérem a Tisztelt Közgyűlést az előterjesztést megvitatni és az alábbi határozati javaslatot elfogadni!

**Határozati Javaslat**

Az Magyarországi Romák Országos Önkormányzatának Közgyűlése megtárgyalta a **„Felhatalmazás a tankerületi központok által tervezett fenntartói döntésekkel összefüggő véleményalkotás, valamint egyéb döntési feladatok ellátásával kapcsolatban”** tárgyú előterjesztést és az alábbi határozatot hozza:

1. A Magyarországi Romák Országos Önkormányzatának Közgyűlése felhatalmazza az Elnököt, hogy a tankerületi központok által tervezett fenntartói döntésekkel összefüggésben – a rendelkezésre álló szakmai dokumentumok alapján, figyelemmel a jogvesztő határidőre – véleményt alkosson, továbbá az oktatási-nevelési területen egyéb döntési feladatok ellátásával kapcsolatban a szükséges szakmai nyilatkozatokat megtegye.
2. A Magyarországi Romák Országos Önkormányzatának Közgyűlése felhatalmazza az Elnököt az Önkormányzat fenntartásában működő Iskolák vonatkozásában a tanévhez kapcsolódó, egyéb feladatok határidőre történő ellátása során, valamint a működéssel összefüggő kérdésekben - amennyiben a határidő nem teszi lehetővé a Közgyűlés összehívását – döntést hozzon, így különösen a tantárgyfelosztások és éves munkatervek jóváhagyása terén, valamint a pedagógus továbbképzési intézményi program jóváhagyásával összefüggésben.

**Határidő: 2026. 01. 30.**

**Végrehajtásért felelős: elnök**

**Aba-Horváth István**

**elnök**