***1 db határozati javaslat***

**Magyarországi Romák Országos Önkormányzata Közgyűlésének**

**2026. január 30-án tartandó ülésére**

**ELŐTERJESZTÉS**

**Előterjesztő**: Aba-Horváth István

**Tárgy**: **Jóváhagyás Giora férfi utónév nemzetiségi utónévjegyzékbe történő felvételéről**

**Iktatószám**: ……………………...…/2026.

**Mellékletek**: -

**Előterjesztést készítette**: Aba-Horváth István

**Véleményező bizottság, Bizottsági elnök:**

**Egyéb véleményező szerv: -**

**Törvényességi véleményezésre benyújtás időpontja:** ………………………………..

**Törvényességi ellenőrzést végezte:**

**Látta:**

**Egyéb meghívottak:** -

**NYILVÁNOS ÜLÉS / ZÁRT ÜLÉS**

**Tisztelt Közgyűlés!**

Sárközi Tibor 2026. január 7. napján kelt levélben kereste meg a Magyarországi Romák Országos Önkormányzata Elnökét a Giora férfi utónév nemzetiségi utónévjegyzékbe történő felvételével kapcsolatban.

A nemzetiségek jogairól szóló 2011. évi CLXXIX. törvény (a továbbiakban: Njtv.) 117. § (1) bekezdés f) pontja alapján az országos nemzetiségi önkormányzat át nem ruházható hatáskörben, minősített többséggel dönt a nemzetiségi utónévjegyzék összeállításáról, a nemzetiségi utónévvel kapcsolatos megkeresésekről. Az anyakönyvi eljárásról szóló 2010. évi I. törvény (a továbbiakban: Atv.) 46. §-a biztosítja a nemzetiségi utónév bejegyzésére irányadó rendelkezéseket, valamint a nemzetiségi utónévjegyzékre vonatkozó szabályokat. Elnök Úr a Giora férfi utónév nemzetiségi utónévjegyzékbe történő felvételére vonatkozó kérelmet megvizsgálta, amely megfelelt az Atv. 46. § (1) és (2) bekezdésében foglaltaknak.

Sárközi Tibor a kérelmében megjelölt férfinév nemzetiségi utónév névjegyzékbe történő felvételét azzal indokolta, hogy a Giora utónév a Gedeon férfinév egy változata. Leírta, hogy informálódtak a témában és a kérelmezett utónév nem szerepel a magyar utónév-jegyzékben. A vallásos család jelenleg a hetedik gyermeket várja, hatodik fiúként a kisbaba március hónapban érkezik, akinek a Giora utónevet szeretnék adni.

Az Atv. 46. § (4) bekezdése alapján a nemzetiségi családi név, valamint a nemzetiségi utónévjegyzékben nem szereplő nemzetiségi utónév anyakönyvezhetőségéről az érintett országos nemzetiségi önkormányzat állásfoglalása az irányadó. A nemzetiségi utónévkönyvben nem szereplő nemzetiségi utónév tekintetében közvetlenül az érintett vagy az anyakönyvvezető, illetve az anyakönyvi szerv megkeresi az érintett országos nemzetiségi önkormányzatot, amely az állásfoglalását a megkereséstől számított 30 napon belül adja meg.

Azt az utónevet, amelynek bejegyzését az érintett országos nemzetiségi önkormányzat jóváhagyta, azt az országos nemzetiségi önkormányzat az utónévjegyzékbe haladéktalanul felveszi. Az Atv. 46. § (5) bekezdésében foglaltak szerint a Magyarországi Romák Országos Önkormányzata az általa összeállított és vezetett nemzetiségi utónévjegyzéket a honlapján teszi közzé.

Kérem a Tisztelt Közgyűlést az előterjesztést megvitatni és az alábbi határozati javaslatot elfogadni!

**Határozati Javaslat**

Az Magyarországi Romák Országos Önkormányzatának Közgyűlése megtárgyalta a **„Jóváhagyás Giora férfi utónév nemzetiségi utónévjegyzékbe történő felvételéről”** tárgyú előterjesztést és az alábbi határozatot hozza:

A Magyarországi Romák Országos Önkormányzatának Közgyűlése jóváhagyja a Giora férfi utónév nemzetiségi utónévjegyzékbe történő felvételét.

**Határidő: 2026. 01. 30.**

**Végrehajtásért felelős: elnök**

**Aba-Horváth István**

**elnök**